Document ID: 32013D0455

SKLEP SVETA
z dne 9. julija 2013
o stališču, ki se sprejme v imenu Evropske unije v Skupnem odboru, ustanovljenem s Sporazumom med Evropsko skupnostjo in Kneževino Monako o uporabi nekaterih aktov Skupnosti na ozemlju Kneževine Monako
(2013/455/EU)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
ob upoštevanju Sklepa Sveta 2003/885/ES z dne 17. novembra 2003 o sklenitvi Sporazuma o uporabi nekaterih aktov Skupnosti na ozemlju Kneževine Monako (1) in zlasti člena 3(2) Sklepa,
ob upoštevanju predloga Evropske komisije,
ob upoštevanju naslednjega:
(1)
Sporazum med Evropsko skupnostjo in Kneževino Monako o uporabi nekaterih aktov Skupnosti na ozemlju Kneževine Monako (2) (v nadaljnjem besedilu: Sporazum), je začel veljati 1. maja 2004.
(2)
V členu 1(1) Sporazuma je določeno, da mora s Sporazumom ustanovljeni Skupni odbor spremeniti Prilogo k Sporazumu, tako da se zagotovi uporaba aktov Unije, ki sodijo na področje uporabe Sporazuma, na ozemlju Monaka.
(3)
Od začetka veljavnosti Sporazuma je Unija sprejela številne akte, ki sodijo na področje uporabe Sporazuma, nekatere akte iz Priloge pa razveljavila. Zato je Prilogo treba posodobiti z vključitvijo novih aktov in izbrisom tistih, ki so bili razveljavljeni. Poleg tega je treba vključiti akte, ki sodijo na področje uporabe Sporazuma, vendar trenutno niso navedeni v Prilogi, vključno z Direktivo Evropskega parlamenta in Sveta 2002/98/ES z dne 27. januarja 2003 o določitvi standardov kakovosti in varnosti za zbiranje, preskušanje, predelavo, shranjevanje in razdeljevanje človeške krvi in komponent krvi (3) in Direktivo 2004/23/ES Evropskega parlamenta in Sveta z dne 31. marca 2004 o določitvi standardov kakovosti in varnosti, darovanja, pridobivanja, testiranja, predelave, konzerviranja, shranjevanja in razdeljevanja človeških tkiv in celic (4), saj se nekatere določbe teh direktiv uporabljajo za proizvodnjo zdravil.
(4)
Stališče Unije v Skupnem odboru bi moralo temeljiti na priloženem osnutku Sklepa -
SPREJEL NASLEDNJI SKLEP:
Člen 1
Stališče, ki se v imenu Evropske unije sprejme v Skupnem odboru, ustanovljenem s Sporazumom med Evropsko skupnostjo in Kneževino Monako o uporabi nekaterih aktov Skupnosti na ozemlju Kneževine Monako, temelji na osnutku sklepa Skupnega odbora, priloženega temu sklepu.
Predstavniki Unije v Skupnem odboru lahko sprejmejo tehnične spremembe osnutka Sklepa brez nadaljnjega sklepa Sveta.
Člen 2
Sklep Skupnega odbora se objavi v Uradnem listu Evropske unije.
Člen 3
Ta sklep začne veljati na dan sprejetja.
V Bruslju, 9. julija 2013

Labels: 1
5
0
18
15